**บทที่ 7**

**บทสรุป**

หลังจากการทดลองเที่ยวครบทั้ง 4 พื้นที่นำร่องของคาบสมุทรสทิงพระแล้ว คณะทำงานได้ประชุมสรุปผลการดำเนินงานกันที่หอเอกสารท้องถิ่น สถาบันทักษิณคดีศึกษา ในวันที่ 7 ธันวาคม 2561 และไปหารือเพื่อแก้ไขปัญหาการดำเนินงานโครงการ และการสรุปรายงานโครงการที่ สจรส. ในวันที่ 4 และ 23 มกราคม 2562

**การสรุปผลการดำเนินงาน**

การพัฒนาต่อยอดวัฒนธรรม เป็นส่วนหนึ่งของการนำมรดกภูมิปัญญาทางวัฒนธรรมของชุมชนที่มีอยู่เดิมมาใช้ประโยชน์ในโลกปัจจุบันและอนาคต ซึ่งมีตั้งแต่การอนุรักษ์ การปกป้อง สืบสาน ต่อยอด กระทั่งการพัฒนาอย่างสร้างสรรค์ พื้นที่คาบสมุทรสทิงพระเป็นพื้นที่ที่มีร่องรอยการตั้งถิ่นฐานของมนุษย์มายาวนานพื้นที่หนึ่ง เป็นร่องรอยที่แสดงให้เห็นถึงการเคลื่อนตัวของวัฒนธรรมจากแหล่งต่างๆ ผ่านมาหลายยุคหลายสมัย ซึ่งพบได้ทั้งประเภทมรดกที่จับต้องได้ (Tangible Cultural Heritage) และประเภทมรดกที่จับต้องไม่ได้ (Intangible Cultural Heritage) หรือที่เรียกกันว่า มรดกภูมิปัญญาทางวัฒนธรรม

การพัฒนาต่อยอดวัฒนธรรมอาหารแบบบูรณาการที่ดำเนินการในโครงการนี้ เป็นการพัฒนาผ่านการท่องเที่ยวเชิงวัฒนธรรมที่เน้นการให้ประสบการณ์การลงมือทำเองของนักท่องเที่ยวยังแหล่งเรียนรู้ของชุมชน เพื่อนำเสนอภูมิปัญญาดั้งเดิมของชุมชนให้นักท่องเที่ยว และหวังผลให้เกิดการกระจายรายได้จากนักท่องเที่ยวลงไปในชุมชน เพื่อประโยชน์ทางเศรษฐกิจของชุมชน ให้เกิดความตระหนักถึงคุณค่าของวัฒนธรรมที่สามารถนำมาต่อยอดให้เกิดประโยชน์ทั้งในปัจจุบันและอนาคต โดยหวังให้เกิดการอนุรักษ์ ปกป้อง สืบสาน ต่อยอด และพัฒนาอย่างสร้างสรรค์ต่อไป

แม้ข้อมูลมรดกภูมิปัญญาทางวัฒนธรรมอาหารคาบสมุทรสทิงพระจะยังคงกระจัดกระจายอยู่ จะส่งผลต่อการดำเนินงานในช่วงแรกอยู่บ้าง คณะทำงานได้ปรับกระบวนการดำเนินงานใหม่ให้สอดคล้องกับบริบทในพื้นที่ ซึ่งหากรวมกับการปรับแผนที่สืบเนื่องจากปัจจัยอื่น ทำให้ต้องปรับแผนหลายครั้ง และพบว่า การต่อยอดวัฒนธรรมอาหารยังเป็นประเด็นค่อนข้างใหม่ หลายความเห็นในพื้นที่เห็นว่ายังควรเน้นการสืบสานให้เข้มแข็งก่อนการต่อยอด เพื่อป้องกันความเพี้ยนออกไปจนไม่เหลือภูมิปัญญาเดิม

บุคลิกของแหล่งเรียนรู้ที่เป็นจุดประสานงานการท่องเที่ยวในโครงการทั้ง 4 แห่ง 4 อำเภอ มีแนวคิด แนวทางคล้ายกันบ้าง ต่างกันบ้าง ดำเนินการไปตามความถนัดของตน ซึ่งจากประสบการณ์การจัดการท่องเที่ยวในโครงการ ได้รับความคิดเห็นและข้อเสนอแนะจากนักท่องเที่ยวอาสาสมัคร ดังนี้

1) ตลาดน้ำคลองแดน อำเภอระโนด เป็นพื้นที่ค่อนข้างไกล หากเริ่มจัดการท่องเที่ยวจากเมืองหลักของภาคใต้ตอนล่าง คือเมืองหาดใหญ่ และเมืองสงขลา ต้องใช้เวลาเดินทางมาก การจัดการท่องเที่ยวแบบวันเดียว หรือเช้าไปเย็นกลับ ทำให้เหลือเวลาเที่ยวน้อยลง หากจัดแบบ 2 วัน 1 คืน จะเหมาะสมกว่า โดยเฉพาะที่ตลาดน้ำคลองแดน มีกิจกรรมช่วงบ่ายถึงค่ำทุกวันเสาร์ การพักค้างคืนในพื้นที่จะได้รับประสบการณ์เต็มที่กว่า

เรินพี่โย มีการทำงานเป็นเครือข่ายกับชุมชน สามารถประสานงานให้มาจัดกิจกรรมที่เรินพี่โย หรือออกไปในพื้นที่เครือข่ายได้สะดวก เรินพี่โยมีความได้เปรียบในด้านสถานที่มาก เป็นบรรยากาศคล้ายกับการไปเยี่ยมบ้านญาติในชนบท สามารถนั่งเล่น นอนเล่นสบายๆ ที่ระเบียงบ้าน ร่มรื่น มีการสอนการทำอาหาร ขนม และงานหัตถกรรมอย่างเพลิดเพลินจนไม่อยากออกไปชมวิถีชุมชนที่ตั้งใจไว้แต่เดิม (แสงแดดยามกลางวันก็เป็นปัญหาอยู่บ้าง) และนี่คือที่มาของการพูดปิดท้ายการท่องเที่ยวด้วยน้ำตาคลอเบ้า

ข้อเสนอการท่องเที่ยวคลองแดน ควรเที่ยวแบบ 2 วัน 1 คืน โดยเดินทางไปคลองแดนเช้าวันเสาร์ แวะเที่ยวระหว่างเส้นทางไปเรื่อยๆ ให้ถึงที่หมายในตอนบ่าย อาจจะเก็บของเข้าที่พักหรือล้างหน้าล้างตาก่อนออกไปเที่ยวตลาดน้ำคลองแดนต่อ จะมีกิจกรรมต่างๆ ให้สนุกได้ถึงค่ำ แล้วค่อยกลับไปนอน รุ่งเช้าวันอาทิตย์ ออกไปหาซื้อวัตถุดิบที่ตลาดและท่าเรือ กลับมาเรียนรู้การทำอาหารและขนมได้ทั้งวัน ก่อนเดินทางกลับในเย็นวันอาทิตย์

2) ศูนย์เรียนรู้บ้านเขาใน อำเภอกระแสสินธุ์ แม้จะเพิ่งเริ่มจัดกิจกรรมรองรับการท่องเที่ยว จากโครงการชุมชนท่องเที่ยวนวัตวิถีของสำนักงานพัฒนาชุมชนมาไม่นาน แต่ด้วยความมุ่งมั่นของผู้ใหญ่บ้านสตรี จึงทำให้การจัดกิจกรรมรับนักท่องเที่ยวคณะแรกของชุมชนลุล่วงไปได้ด้วยดี สร้างความประทับใจ เริ่มตั้งแต่การต้อนรับด้วยมะพร้าวสด ที่มีผู้บริการเฉาะให้ดื่มกันสดๆ ให้นักท่องเที่ยวได้ร่วมทำอาหารและขนมกับคณะเจ้าของบ้าน ตั้งแต่การออกไปเก็บวัตถุดิบ การลงมือขูดมะพร้าว ได้กวนขนมและปั้นขนมกันอย่างสนุกสนาน สอดแทรกด้วยสาระ ความรู้ที่ทั้งฝ่ายเจ้าของบ้านและนักท่องเที่ยวพูดคุยแลกเปลี่ยนกัน โดยในรอบนี้ มีผู้รู้มาเที่ยวด้วยหลายคน จึงมีเนื้อหาสาระดี การใช้เวลาคุยกันในศูนย์เรียนรู้ที่ดูยาวนานไปบ้าง แต่ไม่น่าเบื่อเลย

เมื่อความร้อนแรงของแสงแดดบ่ายอ่อนลงบ้างแล้ว จึงออกเดินทางชมทิวทัศน์รอบๆ ศูนย์เรียนรู้ ทั้งบนเขา ริมสระ และริมทะเลสาบสงขลา พบว่ามีแหล่งท่องเที่ยวที่มีศักยภาพที่เพิ่งเริ่มการพัฒนา ซึ่งจะมีความพร้อมมากขึ้นในอนาคต

3) ศูนย์การเรียนรู้ภูมิปัญญาชาวบก อำเภอสทิงพระ เป็นที่ที่มีบุคลิกคล้ายโรงเรียน นักท่องเที่ยวใช้เวลานั่งฟังการบรรยายนานกว่า 1 ชั่วโมง ที่เต็มไปด้วยเนื้อหาสาระ จึงเหมาะกับนักท่องเที่ยวประเภทวิชาการที่เน้นการท่องเที่ยวเชิงวิชาการเข้มข้น จากนั้น เป็นการพักรับประทานอาหารว่าง และร่วมกันเรียนรู้การทำขนมและอาหาร ภายในศูนย์การเรียนรู้ฯ

กิจกรรมนอกสถานที่ ในตอนบ่าย นักท่องเที่ยวเดินข้ามถนนเข้าซอยไปออกด้านหลังชุมชน เดินไปตามคันนาสู่ที่เคี่ยวน้ำตาล ซึ่งที่นั่น จะพบกับการดื่มน้ำตาลสด และการกินผลตาลสดแบบแควกยุม ตามวิธีดั้งเดิมของชุมชน

แม้การเดินจะไม่ไกลนัก แต่นักท่องเที่ยวค่อนข้างเหนื่อยกับกิจกรรมและสภาพแวดล้อม หากมีการปรับปรุงสภาพแวดล้อมให้ได้ผ่อนคลายอิริยาบถ ให้ได้นั่งพักแบบสบายๆ บ้างก็จะดี

4) ครัวใบโหนด อำเภอสิงหนคร เป็นแหล่งเรียนรู้ที่มีเครือข่ายกว้างขวาง มีเนื้อหาสาระมาก มีคณะทำงานรองรับนักท่องเที่ยวมากที่สุดใน 4 พื้นที่ท่องเที่ยว จึงมีความสมบูรณ์ในทุกด้านมากที่สุด ซึ่งนักท่องเที่ยวก็เหนื่อยที่สุดเช่นกัน เป็นพื้นที่ที่เห็นการกระจายรายได้ลงสู่ชุมชนเป็นรูปธรรมชัดเจนมาก ด้วยวิธีการจัดแบบฐานการเรียนรู้กระจายตัวอยู่ในแต่ละพื้นที่ และมีกิจกรรมเด่นที่แตกต่างกันออกไปตามความเหมาะสมของแต่ละฐาน

ครัวใบโหนดมีอาคารสถานที่เหมาะสมที่จะเป็นศูนย์ข้อมูลด้านวัฒนธรรมอาหาร ทั้งยังมีทำเลที่ตั้งเหมาะสมในการให้ข้อมูลแก่นักท่องเที่ยวที่เดินทางเข้าสู่คาบสมุทรสทิงพระทางด้านทิศใต้ คือกลุ่มนักท่องเที่ยวที่มาจากเมืองหาดใหญ่และเมืองสงขลา ควรปรับปรุงให้เป็นเหมือนประตูเข้าสู่คาบสมุทรสทิงพระ เป็นจุดแวะเพื่อศึกษาข้อมูล อาจจะจัดนิทรรศการเล็กๆ น่าสนใจ พร้อมร้านค้าของที่ระลึก

โดยสรุปการพัฒนาต่อยอดวัฒนธรรมอาหารคาบสมุทรสทิงพระแบบบูรณาการโดยการจัดการท่องเที่ยวในโครงการนี้ เป็นความพยายามอีกครั้งหนึ่งที่จะนำวัฒนธรรมที่มีมา ทำให้เกิดประโยชน์ต่อชุมชนในปัจจุบัน ซึ่งควรนำไปขยายผลในทางกว้างและทางลึกเพิ่มขึ้น เช่น การพัฒนารายการอาหารที่มีฐานจากวัฒนธรรมเดิม การแปรรูปอาหาร การสอนการทำอาหารผ่าน Application ต่างๆ เช่น Cookly หรือการจัดเทศกาลอาหารตามฤดูกาลที่เหมาะสมต่อไป